Συντεταγμένες: 45°6′34″N 7°38′29″E﻿ / ﻿45.10944°N 7.64139°E﻿ / 45.10944; 7.64139

Το **Στάδιο Ντέλλε Άλπι** (ιταλικά: *Stadio delle Alpi*) ήταν ποδοσφαιρικό και αθλητικό στάδιο στο Τορίνο της Ιταλίας και αποτελούσε την έδρα της Γιουβέντους και της Τορίνο από το 1990 ως το 2006. Στα ελληνικά το όνομα του σταδίου σημαίνει «Στάδιο των Άλπεων», λόγω της κοντινής απόστασης των Άλπεων από το Τορίνο. Το γήπεδο κατεδαφίστηκε το 2006 και στη θέση του χτίστηκε το Στάδιο Γιουβέντους, που εγκαινιάστηκε το 2011.

Σχεδιάστηκε από το Studio Hutter, ενώ χτίστηκε για να φιλοξενήσει αγώνες του Παγκοσμίου Κυπέλλου 1990 και να αντικαταστήσει το «γηρασμένο» Ολυμπιακό Στάδιο Τορίνου. Η χωρητικότητα του σταδίου αρχικά έφτανε στις 69.041 θέσεις, όμως η ανάγκη συμμόρφωσης με τις προδιαγραφές της FIFA μείωσε την χωρητικότητα σε 67.229.

Ιστορία
-------

Η κατασκευή του σταδίου ξεκίνησε τον Ιούνιο του 1988 και ολοκληρώθηκε μέσα σε δύο χρόνια. Το Ντέλλε Άλπι κατασκευάστηκε μετά από έγκριση του συμβουλίου του Τορίνο. Το στάδιο δεν προοριζόταν μόνο για αγώνες ποδοσφαίρου, αλλά και για αγώνες στίβου. Έτσι κατασκευάστηκε διάδρομος στίβου γύρω από τον αγωνιστικό χώρο. Όμως αγωνίσματα στίβου σπάνια έλαβαν χώρα στο στάδιο.

Το στάδιο εγκαινιάστηκε στις 31 Μαΐου 1990 με τον αγώνα Μικτής Γιουβέντους-Τορίνο με την Πόρτο (4-3). Λόγω του αυξημένου ενοικίου του γηπέδου, δημιουργήθηκαν διαφορές ανάμεσα στις ομάδες του Τορίνο και του συμβουλίου της πόλης. Το 1994 το διοικητικό συμβούλιο της Γιουβέντους διερευνούσε την ιδέα της κατασκευής ενός νέου σταδίου, που θα ανήκε στο σύλλογο. Το καλοκαίρι του 2003 η Γιουβέντους αγόρασε το Ντέλλε Άλπι από την πόλη του Τορίνο, έναντι 25.000.000 €.

Χωρητικότητα
------------

Το ρεκόρ προσέλευσης του σταδίου ήταν 66.299 και έγινε στις 14 Μαΐου 2003 στον αγώνα Γιουβέντους-Ρεάλ Μαδρίτης στο πλαίσιο του Τσάμπιονς Λιγκ 2002-03 (3-1 υπέρ της Γιουβέντους ).

Το Ντέλλε Άλπι επικρίθηκε έντονα λόγω της κακής ορατότητας από κάποια σημεία των κερκίδων. Για το λόγο αυτό, αλλά και εξαιτίας της τοποθεσίας του σταδίου, που το εξέθετε στα καιρικά φαινόμενα, δεν υπήρχε μεγάλη επισκεψιμότητα στα περισσότερα παιχνίδια. Χαρακτηριστικό παράδειγμα αποτελεί ο αγώνας του Κυπέλλου Ιταλίας με αντίπαλο τη Σαμπντόρια, όπου υπήρχαν μόνο 237 άτομα στις εξέδρες.

Παγκόσμιο Κύπελλο 1990
----------------------

Το στάδιο χρησιμοποιήθηκε για το Παγκόσμιο Κύπελλο του 1990 και φιλοξένησε τους εξής αγώνες:


| Ημερομηνία | Γηπεδούχος | Αποτέλεσμα | Φιλοξενούμενη | Γύρος |
| --- | --- | --- | --- | --- |
| 6 Ιουνίου 1990 |  Βραζιλία | 2-1 |  Σουηδία | Όμιλος Γ |
| 16 Ιουνίου 1990 |  Βραζιλία | 2-0 |  Κροατία | Όμιλος Γ |
| 20 Ιουνίου 1990 |  Βραζιλία | 1-0 |  Σκωτία | Όμιλος Γ |
| 25 Ιουνίου 1990 |  Βραζιλία | 0-1 |  Αργεντινή | Γύρος των 16 |
| 4 Ιουλίου 1990 |  Γερμανία | 1–1 (4–3 στα πέναλτι) |  Αγγλία | Ημιτελικά |

Παραπομπές
----------

1. ↑  www.juventus.com/media/native/investor-relations-docs/italiano/comunicati/2002/comunicato%2018062002%20Stadio%20delle%20Alpi%20ita.pdf.
2. ↑  «Stadio, via ai bulldozer».
3. ↑  «La Stampa» (Ιταλικά) d:Q19365770. Τορίνο.
4. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 14282. Ανακτήθηκε στις 31  Ιουλίου 2018.
5. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 14282. Ανακτήθηκε στις 30  Ιουλίου 2018.
6. ↑  Αναφορά στον αγώνα εγκαινίων Αρχειοθετήθηκε 2010-01-04 στο Wayback Machine. (Ιταλικά) archiviotoro.it
7. ↑  Χωρητικότητα[*νεκρός σύνδεσμος*] (Ιταλικά) diggita.it
8. ↑  Γιουβέντους-Ρεάλ Μαδρίτης 3-1 (Αγγλικά) uefa.com
9. ↑  *Absent friends put Old Lady in a smaller home*, Άρθρο της δημοσιογράφου Amy Lawrence στην εφημερίδα The Guardian αναφερόμενο στη μείωση της προσέλευσης στο στάδιο (αγγλικά), 19 Μαρτίου 2006

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Στάδιο Ντέλλε Άλπι** |

* Άρθρο στο stadiumguide.com
* World Stadium Pictures
* Stadium Attendances Article